«Տոչկա» մարտավարական հրթիռային համալիրի դիվիզիոնի հրամանատար, փոխգնդապետ Սահակ Կրիմլյանի ժամկետային ծառայությունը հրթիռային զորամասում է անցել: Այդ երկու տարիներն էլ բավարար էին, որ հասկանար՝ ուզում է հրթիռավոր դառնալ: Մասնագիտության նրբությունները յուրացրեց նախ ՌԴ Սարատովի հրթիռային զորքերի բարձրագույն զինվորական հրամանատարական ինժեներական ուսումնարանում, ապա՝ Միխայլովի անվան ռազմահրետանային ակադեմիայում: Երբ 2011 թ. Հայաստանը ձեռք բերեց «Տոչկա» համալիրները, նրա ոգեւորությանը չափ չկար: «Աչքի լույսի պես ենք պահում,-նկատում է դիվիզիոնի հրամանատարը: -Բայց չմտածեք, թե շվաքարաններից չենք հանում (ժպտում է): Շաբաթը մի քանի անգամ տեխնիկան աշխատեցնում ենք: Շահագործման բարդություն չկա, դժվարը երեւի նման գերճշգրիտ համակարգ ստեղծելն էր»: